Diari Oficial de la Generalitat Valenciana


Sumari del DOGV 3747, del 11-05-2000 (2000/3044)

RESOLUCIÓ d'11 d'abril de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració de la Generalitat Valenciana en matèria d'actuacions de la seua competència amb el medi propi instrumental Valenciana d'Aprofitament Energètic de Residus, SA.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3747

Data del DOGV
:   11-05-2000

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2000/3044


Data del document
:   11-04-2000

Organisme emissor
:   Presidència de la Generalitat

Tipus de document
:   Resolució

Descriptors 

:   * empresa pública
    * cooperació administrativa
    * gestió de residus

RESOLUCIÓ d'11 d'abril de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració de la Generalitat Valenciana en matèria d'actuacions de la seua competència amb el medi propi instrumental Valenciana d'Aprofitament Energètic de Residus, SA. [2000/X3044]
  
Subscrit, després de la tramitació prèvia reglamentària, entre la Generalitat Valenciana i la mercantil Valenciana d'Aprofitament Energètic de Residus SA., el 22 de febrer de 2000, un Conveni Marc de col·laboració, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0240/2000, i que figura com a annex d'aquesta resolució.
  
València, 11 d'abril de 2000.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració de la Generalitat Valenciana en matèria d'actuacions de la seua competència amb el medi propi instrumental Valenciana d'Aprofitament Energètic de Residus, SA.
  
En València, 22 de febrer de 2000
  
Reunits
  
D'una banda, el senyor José Joaquín Ripoll Serrano, vicepresident segon del Govern Valencià, en nom i representació d'aquest.
  
I d'una altra, el senyor Fernando Modrego Caballero, en qualitat de president del Consell d'Administració de la mercantil Valenciana d'Aprofitament Energètic de Residus, SA (en endavant VAERSA), facultat per a aquest acte segons el que es disposa en l'acord del Consell d'Administració de 6 de octubre de 1999, elevat a document públic davant el notari de València senyor Federico Barber Montalvá, el dia 28 de octubre de 1999, amb el número de protocol 4.173.
  
Les persones que intervenen, en la qualitat en què compareixen respectivament, es reconeixen mútuament i recíproca la capacitat legal necessària per a establir els termes de subscripció del present conveni i disposar el que s'hi determina. A aquest efecte,
  
Exposen
  
Amb data 1 d'abril de 1993, es va subscriure un conveni marc de cooperació entre la Generalitat Valenciana i la mercantil VAERSA per al desenvolupament i execució d'actuacions mediambientals a la Comunitat Valenciana.
  
El 23 de maig de 1997, amb la finalitat d'ampliar les matèries objecte del conveni i millorar el sistema de valoració de les actuacions que la mercantil VAERSA execute per a la Generalitat Valenciana, es va modificar l'esmentat conveni ampliant-ne l'àmbit d'aplicació a l'estudi, desenvolupament i execució de les actuacions en matèria de medi ambient, agricultura i pesca.
  
L'experiència adquirida amb els esmentats convenis, i el nou marc jurídic establit per l'ordenament vigent, fan convenient subscriure un nou conveni de cooperació que ordene i regules les relacions entre l'empresa pública VAERSA i la Generalitat Valenciana.
  
En virtut de tot el que s'ha exposat, d'acord amb la Llei Orgànica 5/1982, d'1 de juliol, d'Estatut d'Autonomia de la Comunitat Valenciana, i la Llei 5/1983, de 30 de desembre, de Govern Valencià, amb la finalitat de regular l'àmbit de relació amb la mercantil VAERSA, i en exercici de les facultats corresponents atorgades, d'acord amb el marc jurídic indicat i amb el que s'estableix en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i la Llei 13/1995, de 18 de maig, de Contractes de les Administracions Públiques, les parts indicades subscriuen el present conveni de cooperació d'acord amb les següents:
  
Estipulacions
  
1. És objecte del present conveni l'ordenació i regulació de les relacions entre la Generalitat Valenciana i la seua empresa pública VAERSA, pel que fa a l'estudi, desenvolupament i execució de les actuacions en les matèries de medi ambient, agricultura i pesca, que en el seu àmbit territorial duga a terme la Generalitat Valenciana.
  
2. VAERSA està obligada a realitzar els treballs i activitats que, compresos en el seu objecte de treball, li siguen encomanats per les conselleries d'Agricultura, Pesca i Alimentació i de Medi Ambient de la Generalitat Valenciana i els organismes públics dependents d'aquestes, en el compliment de les competències que tenen encomanades o d'aquelles que en resulten complementàries o accessòries.
  
En conseqüència, les actuacions que a títol obligatori duga a terme VAERSA, seran considerades com realitzades directament per l'administració agrària i mediambiental amb els seus propis mitjans, de conformitat amb el règim previst a l'efecte en els articles 153.1 per a obres, 195.1 per a subministraments i 203.1 per a serveis, consultories i assistència tècniques de la Llei 13/1995, de 18 de maig, de Contractes de les Administracions Públiques.
  
3. Tindran igualment la consideració d'obligatòries i, a més, preferents totes aquelles actuacions d'urgència o d'emergència de qualsevol naturalesa que es declaren i que li siga ordenada a VAERSA per l'administració agrària i mediambiental, amb motiu de catàstrofes, calamitats o altres actuacions d'emergència, així com de qualsevol altra situació que puga suposar greu perill socioeconòmic.
  
En les situacions d'emergència declarades, en què l'administració agrària i mediambiental haja d'actuar de manera immediata, podrà disposar directament de VAERSA ordenant les actuacions necessàries a fi d'assolir el màxims resultats en la seua actuació.
  
A aquestes actuacions els serà d'aplicació el règim econòmic establit en la clàusula 7 d'aquest conveni.
  
4. VAERSA podrà requerir en les seues actuacions obligatòries la col·laboració d'empresaris particulars, de conformitat amb el que es disposa en la Llei 13/1995, de Contractes de les Administracions Públiques. Per part de l'administració agrària i mediambiental podrà requerir-se a VAERSA la informació de caràcter general relativa a l'àmbit de col·laboració d'aquests empresaris particulars.
  
5. VAERSA no podrà participar en els procediments per a l'adjudicació de contractes convocats per l'administració de la Generalitat Valenciana per la seua condició de mitjà propi d'aquesta. No obstant això, quan no hi concórrega cap licitador podrà encarregar-se a VAERSA l'execució de l'activitat objecte de licitació pública.
  
6. Les relacions de VAERSA amb l'administració de la Generalitat Valenciana, en la seua condició de mitjà propi i servei tècnic, tenen naturalesa administrativa, no contractual sinó merament instrumental, per la qual cosa a tots els efectes són de caràcter intern, dependent, subordinat i organitzatiu.
  
7. Per la realització de les obres, treballs i assistències tècniques, consultories i subministraments i prestació de serveis obligatoris, que s'encomanen a VAERSA per ordre de la Generalitat Valenciana, com a mitjà propi i servei tècnic d'aquesta, percebran l'import dels costos en que hagen incorregut, mitjançant l'aplicació del sistema de tarifes regulat en la present clàusula. Aquest mateix sistema de tarifes també serà aplicable per a pressupostar les actuacions.
  
Les tarifes es calcularan per a cada unitat d'execució, de manera que representen els costos reals i totals, tant directes com indirectes, de la realització material, i es quantificaran a partir de la valoració dels elements en què es descomponen.
  
Per a determinar el cost de les actuacions obligatòries encomanades a VAERSA, es calcularà el corresponent a la realització material aplicant a les unitats d'execució les seues tarifes respectives, incrementant-la en els costos de qualitat, si és el cas, i amb els indirectes d'estructura. A la quantitat resultant s'hi afegiran els impostos i taxes que VAERSA estiguera obligada a satisfer per aquesta actuació.
  
Quan determinades unitats no tinguen aprovada la seua tarifa, el seu cost podrà valorar-se a partir del corresponent al dels elements simples que integren altres unitats amb tarifa aprovada i que també formen part de la unitat de què es tracte. En el supòsit que tampoc puga aplicar-se el procediment descrit anteriorment, el seu cost serà el que figure en el pressupost aprovat per l'òrgan de contractació de l'administració agrària i mediambiental. En ambdós casos, els costos així determinats tindran el caràcter de tarifa, i tindran validesa solament per a l'encàrrec concret a què es referisca.
  
L'aplicació de les tarifes a les unitats realitzades, servirà de justitificant de l'import de l'actuació de què es tracte, no sent necessari aportar cap altre tipus de document.
  
Els treballs d'elaboració de noves tarifes, la modificació de les existents i la determinació de les fórmules polinòmiques que segons la naturalesa dels treballs s'hagen d'aplicar per a la revisió, seran dutes a terme per la comissió mixta integrada per representants de les conselleries afectades, que tenint en compte l'evolució dels costos de les actuacions formularan les seues propostes d'aprovació a l'òrgan competent respectiu amb les seues propostes d'aplicació.
  
L'aprovació de noves tarifes, la de modificació de les existents i la de les fórmules de revisió, les realitzarà l'administració agrària i mediambiental de la Generalitat Valenciana.
  
Les noves tarifes i les que s'hagueren modificat s'aplicaran als nous encàrrecs que formule l'administració de la Generalitat Valenciana, a partir de l'aprovació o de la data en què s'acorde.
  
8. Les actuacions obligatòries que siguen encarregades per l'administració de la Generalitat Valenciana a VAERSA estaran definides, segons els casos i amb excepció del que s'estableix en la clàusula 3 del present conveni, en projectes, memòries i altres documents tècnics i valorades en el corresponent pressupost, conforme al sistema de tarifes a què es refereix la clàusula precedent.
  
Abans de formular l'encàrrec, l'administració aprovarà formalment aquests documents i realitzarà els preceptius tràmits tècnics, jurídics, pressupostaris i de control i aprovació de la despesa.
  
De la mateixa manera, tots els treballs es realitzaran d'acord amb el document de definició que l'administració de la Generalitat Valenciana li facilite i seguint les indicacions del director designat per aquesta.
  
9. L'administració de la Generalitat Valenciana comunicarà formalment a VAERSA les actuacions obligatòries que se li encomanen en condició de mitjà propi de l'administració, fent constar la denominació de l'actuació, el termini de realització, l'import, el director designat per a l'actuació a realitzar, la partida pressupostària corresponent i les anualitats en què es finance amb les respectives quanties, excepte en les actuacions per emergència. També li serà facilitat el document en què es definisca l'actuació a realitzar, així com el pressupost d'aquesta.
  
10. La comunicació de l'administració en què encarregue una actuació a VAERSA, suposarà l'ordre per a iniciar-la, donant compliment al termini establit per la normativa vigent per a la realització de l'acte de comprovació del replanteig.
  
11. Mensualment el director de l'actuació estendrà el certificat o el document acreditatiu de l'avanç dels treball, amb expressió de les unitats realitzades des del començament i la corresponent valoració, d'acord amb les tarifes aplicables.
  
L'import dels treballs realitzats en cada període, una vegada s'aprove la valoració, serà pagat per l'òrgan pagador a VAERSA en el termini dels dos mesos següents a la data d'aprovació del document corresponent que acredite la realització total o parcial de la unitat de què es tracte.
  
12. El termini de realització de les actuacions només serà modificable per causes legalment establides i disposant de l'informe tècnic i la fiscalització prèvia preceptius. S'entendrà com a causa d'interrupció dels terminis previstos l'encàrrec d'actuacions urgents o d'emergència per l'administració agrària i mediambiental, quedant en tals casos en suspens el terminis que vinculen VAERSA en la resta d'actuacions que li hagueren sigut encomanades per l'administració ordenadora, reajustant-se aquests a proposta del director de cada actuació quan desaparega la causa. Igualment, l'administració de la Generalitat Valenciana, en ordenar la realització d'una activitat, podrà reservar-se el dret a accelerar el ritme d'execució i pagament previst en les clàusules anteriors, en el cas que les disponibilitats pressupostàries li ho permeten, després dels tràmits administratius que assenyala la legislació vigent i sempre que a VAERSA li siga possible accelerar aquest ritme. Quan, excepcionalment, l'acceleració de les actuacions siga exigida per raons d'interès públic, l'administració ho comunicarà a VAERSA i es redactarà un nou programa de treball, adaptant-lo a les noves circumstàncies, amb la fixació del nou termini per a la realització de les actuacions.
  
13. Al final de qualsevol actuació que s'encomane a VAERSA, se'n realitzarà el reconeixement i comprovació, s'estendrà el document corresponent, en els terminis legalment establits, i la Generalitat Valenciana procedirà a la liquidació en el termini dels sis mesos següents.
  
14. L'empresa pública VAERSA executarà les actuacions a què es refereix el present conveni que se li encomanen en la forma que s'estableix en les clàusules.
  
La selecció de personal i, si és el cas, les contractacions per al funcionament, es duran a terme complint els principis generals aplicables a l'administració de la Generalitat Valenciana.
  
15. L'incompliment del que s'estableix en el present conveni donarà lloc a la rescissió, després del tràmit d'audiència a l'altra part, i, si és el cas, a la devolució d'allò pagat indegudament.
  
16. El present conveni es regularà per les seues pròpies normes, sent-hi d'aplicació els principis de la Llei 13/1995, de 18 de maig, de Contractes de les Administracions Públiques, per a resoldre els dubtes i llacunes que es pogueren plantejar. En tot cas, hi serà d'aplicació supletòria l'esmentada llei en tot allò que s'adapte a la naturalesa del present conveni i de les parts. Els dubtes que puguen sorgir en la interpretació del present conveni seran resolts per l'administració de la Generalitat Valenciana.
  
La vigència d'aquest conveni serà indefinida, podent ser denunciat per cada una de les parts que el subscriuen. En tot cas, la denúncia s'haurà de realitzar amb una antelació de sis mesos a l'acabament de l'any en curs, i tindrà efecte a partir de l'1 de gener de l'any següent, sense perjudici del deure de respectar els compromisos adquirits amb anterioritat, pel que fa a les obres, serveis i actuacions en execució, i les futures anualitats.
  
DISPOSICIÓ TRANSITÒRIA ÚNICA
  
Fins que no es produïsca la modificació, revisió o, si és el cas, aprovació de noves tarifes i ordre d'entrada en vigor d'aquestes, s'aplicaran les actualment aprovades i seguiran actuant els òrgans existents, d'acord amb els procediments establits en el conveni marc de cooperació subscrit entre la Generalitat Valenciana i la mercantil VAERSA amb data 1 d'abril de 1993 i modificat el dia 23 de maig de 1997.
  
DISPOSICIÓ ADDICIONAL ÚNICA
  
Tots els actes i contractes relatius a VAERSA celebrats per la Generalitat Valenciana amb anterioritat a l'entrada en vigor d'aquest conveni, mantindran la seua vigència i seguiran produint els seus efectes propis, si bé quedaran modificats en el que és procedent pel que es disposa en el present conveni.
  
DISPOSICIÓ DEROGATÒRIA
  
Queda derogat expressament el conveni marc de cooperació entre la Generalitat Valenciana i la mercantil Valenciana d'Aprofitament Energètic de Residus, SA, per al desenvolupament i execució d'actuacions mediambientals a la Comunitat Valenciana de data 1 d'abril de 1993, i el Conveni de 23 de maig de 1997, pel qual es modificava l'anterior.
  
Llegit i trobat conforme, ho firmen les persones que intervenen en el lloc i data indicats a dalt.
  
El vicepresident segon del Govern Valencià,
  
JOSÉ JOAQUÍN RIPOLL SERRANO
  
El president de Valenciana d'Aprofitament Energètic de Residus, SA,
  
FERNANDO MODREGO CABALLERO